………… napirendi pont

**E L Ő T E R J E S Z T É S**

1. **a Budapest Főváros II. Kerületi Önkormányzat Képviselő-testülete részére**
2. **a veszélyhelyzet kihirdetéséről szóló 478/2020.(XI.3.) Korm. rendelet, a katasztrófavédelemről és a hozzá kapcsolódó egyes törvények módosításáról szóló**
3. **2011. évi CXXVIII. törvény 46. § (4) bekezdése, valamint Budapest Főváros II. Kerületi Önkormányzat Polgármesterének 3/2020.(XI.13.) normatív utasítása alapján**
4. **2021. január**

**Tárgy:** Javaslat a Budapest Főváros II. Kerület Önkormányzatának a Szent Kamill díj alapításáról és adományozásáról szóló …./2021. (……..) új önkormányzati rendelet megalkotására

Készítette ……………………………………dr. Varga Előd Bendegúz

alpolgármester

Egyeztetve: ………………………………….. Annus Béláné

gazdasági igazgató

Látta: …………………………………… .dr. Szalai Tibor jegyző

………………………………………… dr. Silye Tamás jegyzői igazgató

***Nyílt anyag!***

**Tisztelt Képviselő - testület!**

1887. május 10-én alakult meg Budapesten az Önkéntes Mentőegyesület Kresz Géza fővárosi kerületorvos kezdeményezésére. A mentés ügye 1948-ig a társadalmi egyesületek kezében maradt, akkor jött létre az Országos Mentőszolgálat és ez által a mentés állami feladattá vált. Napjainkban az Országos Mentőszolgálat irányítja a különböző mentőszervezetek működését, szakembereket képez, valamint országszerte oktatja az oxyológiát, azaz a mentéstant. Május 10-ét a szolgálat születésnapjává nyilvánították, ekkor ünnepeljük A MENTŐK NAPJÁT MAGYARORSZÁGON. Ezen a napon kitüntetéseket, pénzjutalmakat adnak át az életmentésben élenjáró orvosoknak, mentősöknek, egészségügyi dolgozóknak

Budapest Főváros II. Kerületi Önkormányzata és a kerület polgárai, mindig is elismerték kerületünk lakosságáról gondoskodó hivatásos mentős dolgozók áldozatos tevékenységét.

A Szent Kamill díj alapításával intézményesített keretet kívánunk arra létrehozni, hogy a kerület lakóinak egészsége és biztonsága felett őrködő és azért aktívan tevékenykedő szervezetekben kiemelkedő tevékenységet végző személyek embert próbáló és sokszor hősies helytállást követelő munkáját a jövőben mind erkölcsileg, mind anyagilag hangsúlyozottabb formában elismerhessük.

Jelen előterjesztésünkben ennek érdekében teszünk javaslatot a hivatásos mentő dolgozók munkáját elismerő díj alapítására.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény (Kat.) 46. § (4) bekezdése alapján a veszélyhelyzetben a települési önkormányzat képviselő-testületének feladat- és hatáskörét a polgármester gyakorolja.

2020. november 13. napján hatályba lépett a Budapest Főváros II. Kerületi Önkormányzat Polgármesterének egyes önkormányzati döntések veszélyhelyzet idején való előkészítésének és kiadmányozásának rendjéről szóló 3/2020.(XI.13.) számú normatív utasítása, mely a Kat. 46. § (4) bekezdése szerint a polgármester által gyakorolt hatáskörök tekintetében a döntések előkészítésére és kiadmányozására vonatkozó szabályokat tartalmazza.

Fentiekre tekintettel kérem a Tisztelt Képviselő-testületet, hogy alakítsa ki véleményét a polgármesteri döntés előtt.

Budapest, 2021. január 20-án.

Őrsi Gergely

polgármester

## Budapest Főváros II. Kerületi Önkormányzat Képviselő-testületének

**…/2021. (….) önkormányzati rendelete**

a Szent Kamill díj alapításáról és adományozásáról

Budapest Főváros II. Kerületi Önkormányzat Képviselő-testülete – a 478/2020. (XI.3.) Korm. rendelettel kihirdetett veszélyhelyzetben a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerinti – hatáskörében eljáró Budapest Főváros II. Kerületi Önkormányzat Polgármestere Magyarország Alaptörvénye 32. cikk (2) bekezdésében meghatározott eredeti jogalkotói hatáskörében, valamint Magyarország Alaptörvénye 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 9. pontjában foglalt feladatkörében eljárva a Szent Kamill díj alapításáról és adományozásáról a következőket rendeli el:

**1.§**

Budapest Főváros II. Kerület Önkormányzata (a továbbiakban: Önkormányzat) Szent Kamill névvel díjat alapít. A Szent Kamill díj adományozásnak célja, hogy elismerje az Országos Mentőszolgálat II. Kerület területén szolgálatot teljesítő állományból, azon mentő dolgozók tevékenységét, akik szakterületükön huzamosabb ideig kiemelkedő teljesítményt nyújtottak, vagy az adományozást megelőző év során kiemelkedő helytállással tettek tanúbizonyságot hívatásukban, a kerületi lakosság egészségi állapota, tájékoztatása, valamint a katasztrófák elleni védekezés, a veszélyhelyzetek megelőzése, a károk felszámolásában való részvétel iránti elkötelezettségükről.

**2.§**

(1) A Szent Kamill díj a (3) bekezdés szerinti pénzösszeg valamint egy - Szent Kamillt, az ápolók és ápolónők védőszentjét, ábrázoló - emlékérem/plakett, amelynek hátoldalán az adományozás évszámát és a díjazott nevét kell megjeleníteni. A díjat az Országos Mentőszolgálat Pesthidegkúti Mentőállomás dolgozói és az Országos Mentőszolgálat javaslata alapján a polgármester ítéli oda.

(2) A Szent Kamill díj minden évben két főnek lehet adományozni, akik közül az egyik személy a Pesthidegkúti Mentőállomás dolgozója.

(3) A Szent Kamill díj összege nettó 150 ezer Ft/fő. A díj összege az adományozott személy bankszámlájára kerül átutalásra.

(4) A díj átadására minden év július 14-én, Lellisi Szent Kamillnak az ápolók és ápolónők védelmezőjének a napján történik.

(5) A díjazott nevét a Budai Polgár című önkormányzati lapban, valamint az Önkormányzat honlapján és közösségi oldalán a díjátadást követően meg kell jelentetni.

**3.§**

E rendelet a kihirdetést követő napon lép hatályba.

**Őrsi Gergely**

**Polgármester**

**dr. Szalai Tibor**

**Jegyző**

**ÁLTALÁNOS INDOKOLÁS**

Budapest Főváros II. Kerületi Önkormányzatának a Szent Kamill díj alapításáról és adományozásáról szóló rendelethez

Budapest Főváros II. Kerület Önkormányzata (a továbbiakban: Önkormányzat) Szent Kamill névvel díjat alapít. A Szent Kamill díj adományozásnak célja, hogy elismerje az Országos Mentőszolgálat II. Kerület területén szolgálatot teljesítő hivatásos mentő dolgozók kiemelkedő teljesítményét, kiemelkedő helytállását.

**Részletes indokolás**

1. §-hoz

A rendelet megalkotásának jogalkotói szándékát, célját rögzíti.

2. §-hoz

A díjazásban részesíthetők körét, a kiválasztás módját, a díjazás módját és a díjátadás időpontját rögzíti.

3. §-hoz

A rendelet hatálybalépéséről rendelkezik.